Diari Oficial de la Generalitat Valenciana


Sumari del DOGV 9860, del 30-05-2024 (2024/4976)

RESOLUCIÓ de 27 de maig de 2024, de la Conselleria d'Educació, Universitats i Ocupació, per la qual es prorroga l'autorització del programa experimental de doble titulació de Batxiller-Baccalauréat (Batxibac) a la Comunitat Valenciana en els centres IES Professor Broch i Llop de Vila-real, IES Ausiàs March de Manises, IES Carrús d'Elx, IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs acadèmic 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9860

Data del DOGV
:   30-05-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/4976


Data del document
:   27-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * centre d'ensenyament

RESOLUCIÓ de 27 de maig de 2024, de la Conselleria d'Educació, Universitats i Ocupació, per la qual es prorroga l'autorització del programa experimental de doble titulació de Batxiller-Baccalauréat (Batxibac) a la Comunitat Valenciana en els centres IES Professor Broch i Llop de Vila-real, IES Ausiàs March de Manises, IES Carrús d'Elx, IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs acadèmic 2024-2025. [2024/4976]  
El Reial decret 102/2010, de 5 de febrer (BOE núm. 62, de 12 de març), regula l'ordenació dels ensenyaments acollits a l'Acord del Govern d'Espanya i del Govern de França, relatiu a la doble titulació de Batxiller i Baccalauréat en centres docents espanyols. En l'article 6, establix que els centres docents que impartisquen el currículum mixt seran autoritzats per les Administracions educatives corresponents i que estes comunicaran la relació de centres autoritzats al Ministeri d'Educació.   
L'Orde EDU/2157/2010, de 30 de juliol (BOE núm. 191, de 7 d'agost), regula el currículum mixt d'estos ensenyaments, així com els requisits per a l'obtenció de la doble titulació de Batxiller i de Baccalauréat.   
La Resolució de 7 de maig de 2018, de la Conselleria d'Educació, Investigació, Cultura i Esport, va autoritzar la implantació del programa experimental per a impartir el currículum mixt relatiu a la doble titulació de Batxiller i de Baccalauréat en l'IES Professor Broch i Llop de Vila-real i en l'IES Ausiàs March de Manises durant el curs 2018-2019.   
  
La Resolució de 23 d'abril de 2019, de la Conselleria d'Educació, Investigació, Cultura i Esport, va autoritzar la implantació del programa experimental de Batxillerat Batxibac en el centre IES Carrús d'Elx durant el curs 2019-2020 i va prorrogar l'autorització d'este mateix programa en els centres IES Professor Broch i Llop de Vila-real i IES Ausiàs March de Manises durant l'esmentat curs 2019-2020.  
La Resolució d'11 de juny de 2020, de la Conselleria d'Educació, Cultura i Esport, va autoritzar la pròrroga del programa de doble titulació de Batxiller i de Baccalauréat en els tres centres autoritzats prèviament per al curs 2020-2021.  
La Resolució de 7 de juny de 2021, de la Conselleria d'Educació, Cultura i Esport, va autoritzar la pròrroga dels tres mateixos centres per al curs 2021-2022.  
La Resolució de 25 de maig de 2022 de la Conselleria d'Educació, Cultura i Esport va autoritzar la implantació del programa experimental de Batxillerat Batxibac en els centres IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs 2022-2023, i va prorrogar l'autorització del programa de doble titulació de Batxiller i de Baccalauréat en els centres IES Professor Broch i Llop de Vila-real, IES Ausiàs March de Manises i IES Carrús d'Elx durant l'esmentat curs 2022-2023.   
La Resolució de 20 d'abril de 2023, de la Conselleria d'Educació, Cultura i Esport, va prorrogar l'autorització del programa experimental Batxibac en els centres IES Professor Broch i Llop de Vila-real, IES Ausiàs March de Manises, IES Carrús d'Elx, IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs 2023-2024.  
Per tot el que s'ha exposat, vistes les actes del consell escolar dels sis centres autoritzats anteriorment en les quals es mostra la voluntat de continuïtat del programa experimental per a impartir el currículum mixt relatiu a la doble titulació de Batxiller i de Baccalauréat durant el curs 2024-2025, i en virtut del que establix l'article 10 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer  
Prorrogar l'autorització, per al curs 2024-2025, del programa experimental de doble titulació de Batxiller-Baccalauréat en primer i segon de Batxillerat en els centres:   
IES Professor Broch i Llop de Vila-real, amb codi de centre 65963478,  
IES Ausiàs March de Manises, amb codi de centre 87195854,  
IES Carrús d'Elx, amb codi de centre 14394221,  
IES Bellaguarda d'Altea, amb codi de centre 68900558,  
IES José Ballester Gozalvo de València, amb codi de centre 47232058,  
IES Arabista Ribera de Carcaixent, amb codi de centre 62437365.  
  
Segon  
El programa es desenvoluparà d'acord amb les bases que es detallen en l'annex únic d'esta resolució.  
  
Tercer  
La present resolució tindrà efectes des de la data en què es dicta; no obstant això, els seus efectes acadèmics s'entenen referits al curs acadèmic 2024-2025.  
  
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució esgota la via administrativa i contra esta es pot interposar un recurs potestatiu de reposició, o plantejar directament un recurs contenciós administratiu, en els termes i davant dels òrgans que s'indiquen a continuació:  
a) El recurs de reposició s'interposarà davant del conseller d'Educació, Universitats i Ocupació en el termini d'un mes a comptar de l'endemà de la publicació d'esta resolució.  
b) El recurs contenciós administratiu es plantejarà davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució.  
  
València, 27 de maig de 2024.- El conseller d'Educació, Universitats i Ocupació: José Antonio Rovira Jover.  
  
  
  
ANNEX  
Bases per a la impartició del programa de doble titulació de Batxiller-Baccalauréat a la Comunitat Valenciana  
  
Primera. Requisits del programa  
1. D'acord amb les resolucions d'autorització corresponents, el desenvolupament del programa de doble titulació de Batxiller-Baccalauréat no suposarà cap increment de personal docent per als centres. El professorat que participe ha de tindre preferentment destinació definitiva en el centre.   
2. El professorat que impartisca el programa ha d'acreditar un domini de competència en llengua francesa equivalent, almenys, al B2 del Marc Europeu Comú de Referència per a les Llengües, d'acord amb la disposició addicional quinta del Reial decret 1834/2008, de 8 de novembre, pel qual es definixen les condicions de formació per a l'exercici de la docència en l'educació secundària obligatòria, el batxillerat, la formació professional i els ensenyaments de règim especial i s'establixen les especialitats dels cossos docents d'ensenyament secundari.   
3. Sobre la base de les instruccions relatives al programa de doble titulació Batxiller-Baccalauréat que anualment publica la Secretaria d'Estat d'Educació, el professorat de la Comunitat Valenciana que impartisca per primera vegada el programa haurà de realitzar la formació que es convoque a través del Ministeri d'Educació, Formació Professional i Esports, per a desenvolupar correctament la seua funció. La resta del professorat que impartisca docència en el programa podrà participar en la citada formació per a afavorir la seua actuació pedagògica i didàctica.   
4. El professorat que impartisca una matèria diferent de la de Llengua i Literatura Franceses en el programa ha d'estar, a més, en possessió de l'especialitat docent requerida d'acord amb el Reial decret 286/2023 de 18 d'abril, pel qual es regula l'assignació de matèries en Educació Secundària Obligatòria i el Batxillerat a les especialitats de diferents cossos de funcionaris docents, i es modifiquen diverses normes relatives al professorat d'ensenyaments no universitaris.  
5. Els centres educatius i el professorat que participe en el programa de doble titulació de Batxiller-Baccalauréat ha de col·laborar amb la direcció general en matèria d'ordenació educativa en l'organització i realització de la prova externa a la qual es referix els articles 7 i 8 del Reial decret 102/2010, així com en tots aquells aspectes relacionats amb este programa.  
  
Segona. Duració del programa i components del currículum mixt  
1. El programa de doble titulació Batxiller-Baccalauréat comprén els dos cursos de Batxillerat, en qualsevol de les seues modalitats.   
2. El currículum mixt d'este programa implica cursar:  
a) Les matèries pròpies de Batxillerat, segons el currículum de la Comunitat Valenciana.  
b) Dos matèries específiques del currículum mixt, que són Llengua i Literatura Franceses, que pot ser cursada com a primera o com segona llengua estrangera, i Història de França, que s'integrarà en la part corresponent de la matèria Història d'Espanya. Estes matèries han de ser impartides íntegrament en francés i seran objecte de la prova externa que s'organitzarà per a l'obtenció del Diploma de Baccalauréat. Els currículums d'estes matèries específiques del currículum mixt s'arrepleguen en l'annex I de l'Orde EDU/2157/2010, de 30 de juliol. D'acord amb l'article 3 de la mateixa orde, l'horari de les dos matèries s'incrementarà, almenys, 1 hora lectiva a la setmana.   
c) Completar, almenys, un terç de l'horari lectiu en llengua francesa mitjançant altres matèries no lingüístiques, que no seran objecte de la prova externa, i que seran impartides íntegrament en francés.  
3. En qualsevol cas, la duració del programa i els components del currículum mixt hauran de complir allò que la Secretaria d'Estat d'Educació dictamine en les instruccions corresponents a cada curs escolar.  
  
  
Tercera. Prova externa per a l'obtenció del Diploma de Baccalauréat  
1. En finalitzar el segon curs de Batxillerat, es convocarà la prova externa per a l'obtenció del Diploma de Baccalauréat.   
2. Esta prova, de convocatòria única i regulada per la resolució anual de la Secretaria d'Estat d'Educació i per la resolució anual de la direcció general competent en matèria d'ordenació educativa, s'ajustarà als paràmetres següents:  
2.1. Es desenvolupa íntegrament en llengua francesa, adaptant-se al nivell B2 del Marc Comú Europeu de Referència per a les Llengües.  
  
2.2. Es referix a les dos matèries específiques corresponents al segon curs de Batxillerat:  
a) Llengua i literatura franceses. Es compon d'un exercici escrit i un altre exercici oral.  
b) Història d'Espanya i de França. Es compon d'un exercici escrit amb dos parts.  
  
Quarta. Qualificació final de Baccalauréat  
La nota final de Baccalauréat s'obtindrà mitjançant el procediment que determine el Ministeri d'Educació, Formació Professional i Esports en la resolució anual per la qual es dicten les instruccions per a cada curs escolar relatives a este programa de doble titulació.  
  
Quinta. Obtenció de la doble titulació de Batxiller i de Baccalauréat  
La qualificació global de la prova externa de Baccalauréat serà vàlida quan es reunisquen les condicions per a l'obtenció del títol de Batxiller.  
  
Sexta. Accés a la universitat  
1. En cas que l'alumnat del programa de doble titulació de Batxiller-Baccalauréat obtinga els dos títols, podrà accedir a la universitat per dos vies:  
a) Com a alumnat de Batxillerat, presentant-se a les proves d'accés a la universitat.   
b) Com a alumnat de Baccalauréat, d'acord amb el que establixen l'article 38 i la disposició addicional trenta-tres de la Llei orgànica 2/2006, de 3 de maig, per a l'alumnat procedent de sistemes educatius d'estats membres de la Unió Europea o d'altres estats amb els quals s'hagen subscrit acords internacionals.   
2. L'alumnat amb el títol de Baccalauréat també podrà accedir a les universitats franceses en les mateixes condicions que l'alumnat del Baccalauréat francés.  
  
Sèptima. Admissió  
1. L'alumnat interessat haurà de participar en el procediment ordinari d'admissió a l'etapa de Batxillerat i després d'obtindre plaça en un centre que ostente autorització per a impartir el programa de doble titulació de Batxiller-Baccalauréat, haurà de sol·licitar ser inclòs en el mateix.  
2. D'acord amb l'article 4 del Reial decret 102/2010, podrà ser admés en este programa l'alumnat que haja cursat l'Educació Secundària Obligatòria en una secció bilingüe hispanofrancesa, el que haja efectuat tota o part de la seua escolaritat obligatòria en el sistema educatiu d'un país de llengua francesa, així com el que puga acreditar un nivell equivalent al B1 del Marc Comú Europeu de Referència per a les Llengües, en l'ús de la llengua francesa al començament del Batxillerat. D'este requisit hauran de ser informats els alumnes i els seus representants legals abans de la iniciació dels seus estudis en este programa i el centre haurà de verificar el seu compliment amb caràcter previ a la formalització de la matrícula.